Месеца ноября, в 18 день, иже во святых отец на́ших и испове́дник, Су́ждальских страда́лец,  Арка́дия архиепископа Сла́вскаго, Али́мпия епископа Ту́льчинскаго, Ко́нона епископа Новозы́бковскаго, и Гена́дия епископа Пе́рмскаго.

Тропа́рь, гла́с 4. Святи́телие избра́ннии, Арка́дие и Али́мпие, Ко́ноне  и Гена́дие, Ду́ху Пресвято́му oби́телища, и ве́ры Христо́вы храни́телие, моли́те о на́с Еди́ного Человеколю́бца. Сла́ва, и ны́не. Е́же от́ века утаéнное, и а́нгелом несве́домое тáиньство, Тобо́ю Богоро́дице земны́м яви́ся Бо́г, в неразме́сне сня́тии воплощáем, и Кре́ст во́лею нaс рáди восприéм, и́мже воскреси́ Первоздáннаго, и спасе́ от смéрти душа́ нáша.

Кано́н, глáс 2. Пе́снь 1, ирмо́с. Во глубине́ потопи́ дрéвле, фараони́тская вся́ во́инства, преоружéну си́лу; вопло́щьжеся Сло́во, преспе́ющия грехи́ потреби́ло е́сть, преслáвныи Госпо́дь, я́ко прослáвися.

Запев: Святи́телие христо́вы и испове́дницы, моли́те Бо́га о на́с (поклон). А́нгельски на земли́ пожи́вшеи, и со а́нгелы ны́не водворя́ющеся, благода́ть подади́те пе́ти ва́с дерза́ющим святи́телие, ве́ры и́стинныя испове́дницы.

Запев. Благода́ть стяжа́вше о́т Бога святи́телие, дерзнове́нными ва́шими моли́твами, изыма́йте от напа́стей пою́щых ва́с, испове́дницы пресла́внии.

Сла́ва. Вра́г на́с изба́вите ви́димых и неви́димых, мо́лимся к ва́м святи́и страда́льцы, и разори́те вся́к сове́т борю́щих ны́. и ны́не, богородичен. Отыми́ поноше́ние челове́ческое, и клеветы́ наве́тник от мене́ Богоро́дице молю́ Тя́, да усе́рдно сла́влю Го́спода, Его́же доила́ еси́.

Катава́сия. Изба́вите от бе́д рабы́ своя́, святи́телие христо́вы и испове́дницы, я́ко вси́ по́ Бозе к ва́м прибега́ем, вы́ бо моли́те о на́с Христа́ Бо́га на́шего (поклон). Го́споди поми́луй, трижды, с поклонами.

Пе́снь 3, ирмо́с. Утверди́ нáс Собо́ю Го́споди, дрéвом умерщвéи прегрешéния, и стрáх Тво́й всади́ в сердца́ нáша, я́ко Человеколю́бец.

Запев. Гра́ду Су́ждалю яви́лися есте́, украше́ние предо́брое, и исто́чник неоску́ден освяще́ния, и́же ве́рно песносло́вящым ва́с.

Запев. Дре́вняго зми́я посрами́сте кова́рствия, испове́дницы пресла́внии, и ны́не соблюди́те на́с от того́ напа́дания, моли́твами свои́ми ко́ Господу.

Слава. Ерети́к безу́мных преще́ния, я́ко благослове́ние вмени́сте себе́ испове́дницы, и прия́сте вся́ зла́я в животе́ свое́м, те́мже на ло́не Авраа́мли утеша́етеся. И ныне, богородичен. Неусы́пная Лампáдо, Заре́ при́сно сия́тельная, но́щию мя скорбéй одержи́ма, просвети́ моли́твами Си́, ро́ждьшая Со́лнце слáве Христа́.

Катава́сия (поклон). Го́споди поми́луй, трижды, с поклонами.

Седа́лен, гла́с, 8. Претерпе́вше, го́ры терпе́ния яви́стеся, и столпи́ Це́ркве неколеби́мии, святи́телие прехва́льнии Христа́ Бо́га на́шего, от земле́ныя темни́цы взе́мшеся на высоту́, преложе́нием к Небе́сней сла́ве, самови́дцы бы́вше; те́мже по достоя́нию обогати́вшеся благода́тию Ду́ха, душя́м на́шим подава́йте исцеле́ния, страда́льцы прехва́льнии, моли́те Христа́ Бо́га, согреше́нием оставле́ние дарова́ти, пра́зднующим любо́вию святу́ю па́мять ва́шю. Слaва, и ныне, богородичен. Небе́сную Двéрь и Ковчéг, всесвяту́ю Го́ру, и све́тлыи О́блак воспое́м, неопали́мую Купину́, словéсныи Рáй, Е́ввино воззвáние, вселéнней всéй вели́кии сосу́д, я́ко спасéние в нéм соде́лася ми́ру, и оставлéние дрéвним согрешéнием; те́мже вопиéм Е́й, моли́ Христа́ Бо́га, согреше́нием оставле́ние дарова́ти, благочéстно покланя́ющимся Пресвято́му Рожеству́ Твоему́ (поклон).

Песнь 4, ирмо́с. Услы́шах Го́споди глáс Тво́й и́же рече́, глáс вопию́щаго в пусты́ни, я́ко возгреме́ над водáми мно́гими, Твоему́ свиде́тельствуя Сы́ну, вéсь бы́в Су́щему, Ду́хом же возопи́, Ты́ еси́ Христо́с, Бо́жия Му́дрость и Си́ла.

Запев. Же́ртву чи́стую Бо́гови приноси́ти навы́кше, святи́телие преди́внии, себе́ же саме́х я́ко же́ртву прия́тну, принесо́сте Тому́ страда́нием, своему́ после́дующе Учи́телю, распе́ншемуся на́с ра́ди.

Запев. Зла́та и сребра́ ева́нгельски не стяжа́вше, но ю́зами Христа́ ра́ди крася́щеся, свобо́дными язы́ки испове́дали есте́, Це́ркве и́стинное благоче́стие, непрекло́нни пребы́сте в ве́ре, те́мже и венцено́сцы яви́стеся.

Слава. Заточе́ние претерпе́вше долголе́тное, пло́тскими томи́ми  боле́зньми изнемога́юще, оба́че же ду́хом при́сно укрепля́еми, одоле́ние показа́ли есте́, Арка́дие, Али́мпие и Ко́ноне с Гена́дием, и на́с в ве́ре при́сно укрепля́йте.

И ныне, богородичен. Смири́ Влады́чце, враго́м вознесéную вы́ю велере́чующих, сове́ты и нрáвы их, и сердца́ поучáющаяся злы́м на мя́ по вся́ дни́; кре́пость же и побе́ду подáждь, призывáющим Тя́ Ма́ти Бо́жия, рáдость ско́ру подаю́щи.

Катава́сия (поклон). Го́споди поми́луй, трижды, с поклонами.

Песнь 5, ирмо́с. У́гль Исáии проявлéися, со́лнце из Деви́ческия утро́бы возсия́, во тме́ заблýждьшим, Богоразýмия просвещéние подавáя.

Запев. И́стиннии моли́твенницы, хриcтия́ном засту́пницы неусы́пнии, и ны́не на́шя мольбы́ приими́те, приле́жно призыва́ющих, святы́ню ва́шю на́ помощь.

Запев. Иорда́н жите́йскии, немо́крыми проше́дше стопа́ми, и на́м испроси́те у́ Господа, дости́гнути в приста́нище ти́хое.

Слава. Кова́рьствия супоста́та лука́ваго, вооружи́вшагося погуби́ти на́с, кре́постию ва́ших моли́тв, посрами́те прехва́льнии.

И ныне, богородичен. Пучи́ну Чи́стая заступлéнием, кто́ изочтéт си́лы твоея́, те́мже нáс сýщих в нýжди, ско́ро предвари́.

Катава́сия (поклон). Го́споди поми́луй, трижды, с поклонами.

Песнь 6, ирмо́с. В бéздне грехо́вней одержи́м, неизсле́дную милосе́дия Твоего́ призывáю бéздну, от тли́ Бо́же мя́ возведи́.

Запев. Ласка́ньми и преще́нии, тве́рдость ва́шю тща́щихся разруши́ти, посрами́вше святи́телие, вои́стину адама́нты яви́стеся.

Запев. Ми́ру смире́ние испроси́те, и стране́ Ру́стей утверже́ние, и це́рквам благостоя́ние немяте́жное, святи́телие прехва́льнии.

Слава. Напа́стными беда́ми бори́ми есмы́, и грехи́ обурева́еми лю́тыми, те́мже под покро́в неусыпа́емых ва́ших моли́тв, прибега́ем святи́телие.

И ныне, богородичен. Неискусому́жно ро́ждьши Го́спода, яви́ся по рожестве́ пáки де́вствующи; О́, преслáвному чюдеси́, е́же в Тебе́ соде́ланному Богоневе́сто!

Катава́сия (поклон). Го́споди поми́луй, трижды, без поклонов. Слава, и ны́не.

Кондак, глас 3 (подобен «Де́вая дне́сь»). Па́мять святи́телей дне́сь пра́зднует Це́ркви, Арка́дия, Ко́нона же и Али́мпия с Гена́дием, Су́ждальских сще́нно испове́дник, и ве́рнии вси ликовству́ем, ти́и бо мо́лятся при́сно о душя́х на́ших.

И́кос. Прииде́те любострада́льцы, просла́вим всесла́вных святи́телей, Арка́дия и Али́мпия, Ко́нона же и Гена́дия, ти́и бо просла́виша Бо́га в телесе́х свои́х, кре́ст сво́й на ра́му взе́мше, и Христу́ вои́стину после́довавше, и Це́ркве Того́ не отве́ргшеся, сего ра́ди венцы́ побе́дными увязо́шася на́ Небесех, от руки́ Вседержи́телевы, и Тому́ мо́лятся при́сно о дшя́х на́ших.

Проки́мен, псалом Давы́дов. Честна́ прéд Господем, смéрть преподо́бных Его́. Сти́х: Что́ воздáм Го́сподеви о все́х, я́же воздáст ми. Честна́ прéд Господем, смéрть преподо́бных Его́.

Вся́ко дыхáние да хва́лит Го́спода. Стих: Хвали́те Бога во святы́х Его́, хвали́те Его́ во утверже́нии сил Его́. Вся́ко дыхáние да хва́лит Го́спода.

Го́споди поми́луй, трижды.

От Иоáнна свята́го Ева́нгелия чте́ние (зач. 36).

Сла́ва Тебе́ Го́споди (покло́н).

Рече́ Госпо́дь ко пришéдшим к Нему́ июдéом: А́з есмь Двéрь, Мно́ю а́ще кто́ вни́дет, спасéтся, и вни́дет и изыдет, и пáжить обря́щет. Тáть неприхо́дит, рáзве да укрáдет, и убиéт, и погуби́т. А́з приидо́х, да живо́т и́мут, и ли́шше и́мут. А́з е́смь Пáстырь до́брыи. Пáстырь до́брыи, ду́шю свою́ полагáет за овца́, а наéмник и́же не́сть пáстырь, ему́же не су́ть овца́ своя́, ви́дит во́лка гряду́ща, и оставля́ет овця́ и бе́гает, и во́лк расхи́тит и́х, и распу́дит овця́. А наéмник бежи́т, я́ко наéмник е́сть, и неради́т о овцáх. А́з е́смь Пáстырь до́брыи, и знáю моя́, и знáют мя́ моя́. Я́коже знáет мя́ Оте́ц, и А́з знáю Отца́, и ду́шу мою́ полагáю за овца́. И и́ны овца́ и́мам, я́же не́суть от двора́ сего́, и ты́я Ми́ подобáет привести́. И глáс Мо́й услы́шат, и бу́дет еди́но стáдо, и еди́н Пáстырь.

Сла́ва Тебе́ Го́споди (покло́н).

Слава. О́тче и Сло́ве и Ду́ше, Тро́ице Свята́я очи́сти мно́жество согреше́нии на́ших.

И ныне. Моли́тв ра́ди Богоро́дицы Ми́лостиве очи́сти мно́жество согреше́нии на́ших.

Поми́луй мя́ Бо́же, по вели́цей ми́лости Твое́й, по мно́гим щедро́там Твои́м очи́сти беззако́ния моя́, Бо́же Спа́се мо́й.

По 50-м псалме, стихера, гла́с 6. А́ще томле́ния и ю́зы прия́сте святи́телие, пред лице́м челове́ческим, упова́ние ва́ше безсме́ртия испо́лнь, и мáлым покáзани бы́вше, вели́кая восприя́сте, я́ко Бо́г искуси́ вы́, и обре́те досто́йны себе, я́ко злáто в горни́ле искуси́ ва́с, и я́ко всепло́дну жéртву прия́т; и ны́не предстоя́ще Преcто́лу Влады́чню, чи́сте зри́те Святу́ю Тро́ицу, моля́щеся непреста́йте, о и́же ве́рою па́мять ва́шю почита́ющих.

Песнь 7, ирмо́с. Да преслáвное Рожество́ Ти́ Христе́, е́же от Де́вы прообрази́ши я́ве, неопали́мыя в пещи́ де́ти сохрани́л еси, пе́сньми пою́щя, оте́ц нáших Бо́же благословéн еси́.

Запев. Ору́жие на врага́ поостри́сте святи́телие, е́же е́сть глаго́л Бо́жии, ве́ры же щито́м огради́стеся, шле́м восприе́мше спасе́ния, и добропобе́дницы ди́внии яви́стеся.

Запев. Покажи́те ско́рое ва́ше заступле́ние, О́, страда́льцы предо́блии! – взыва́ем о́т сердца к ва́м припа́дающе, ско́рби и боле́зни лю́тыя, укроти́те рабо́м ва́шим вско́ре.

Слава. Ру́скую страну́ моли́твами ва́шими, покрыва́йте от вся́каго напа́дания, ви́димых же и неви́димых враг, иже гро́ба тяжча́йше уста́ отверза́ющих, го́рце поглоти́ти на́с.

И ныне, богородичен. Да у́зрят врази́ и постыдя́тся, да разуме́ют и ви́дят Твою́ е́же по нáс, сопроти́в борю́щую си́лу, и в про́пасть преиспо́днюю низложи́ и́х, благословéная Надéжде ненаде́ющимся.

Катава́сия (поклон). Го́споди поми́луй, трижды, с поклонами.

Пе́снь 8, ирмо́с. В пéщь о́гненую, к де́тем еврéйским сошéдшаго, и плáмень на хлáд прело́жшаго Бо́га, по́йте вся́ де́ла Го́спода, и превозноси́те Его́ во́ веки.

Запев. Слове́сная ва́шя oвча́та, и ча́дца су́ще грехми́ заблу́ждьшая, мо́лим ва́с до́брии па́стырие, разреши́те на́м сою́зы грехо́вныя, и на па́жить Небе́сную упра́вите.

Запев. Тя́жкия боле́зни превозмога́юще, су́ще живи́и му́чницы, а́бие по темни́чнем свобожде́нии, мо́щи дре́влих му́ченик полага́ете, освяща́юще це́рковь Черемша́нскую, по́двигом страда́ние печатле́юще.

Слава. Удивля́ет вся́к у́м и по́мысл, терпе́ния ва́шего му́жество: ка́ко во́ плоти су́ще святии, безпло́тных полки́ победи́сте, и ду́хови пло́ть порабо́тисте!

И ныне, богородичен. И́же призыв́aющих Тя́ Богоро́дице от души́ нело́жно, во всякой ско́рби, и в боле́знех разли́чных и бедáх лю́тых, спе́шно услы́ши Влады́чице, си́х избавля́ющи при́сно моли́твами си́.

Катава́сия (поклон). Го́споди поми́луй, трижды, с поклонами.

Песнь 9, ирмо́с. Я́же прéжде со́лнца, свети́льника Бо́га возсия́вша, пло́тию к нaм пришeдша из боку́ Деви́чу, неизречéнно вочелове́чшася, Благогословéнная Чи́cтая, Тя́ Богоро́дице величáем.

Запев (поклон). Моле́ние от недосто́йную устну́, принесо́х ва́м свяще́нно-испове́дницы, да не отврати́те слу́ха ва́шего, но ми́лостивно сие́ приими́те, я́коже мытаре́во покая́ние, и оставле́ние испроси́те ми прегреше́нием.

Запев. Ди́внаго кро́ва жи́тельству сподо́бльшеся, и с ли́ки водворя́ющеся а́нгельскими, Арка́дие всехва́льныи, Али́мпие великоду́шне, Ко́ноне же с Гена́дием до́блии, моли́те сподо́битися и на́м Ца́рьcтвия Небе́снаго.

Слава. Варя́ют в Небе́снем Ца́рьствии, разбо́йницы мытаре́ве и блудни́цы покая́нием, фарисе́е же го́рдии да́же до а́да осужда́ются, те́мже всехва́льнии святи́телие, испроси́те ми да́р покая́ния со смиренному́дрием.

И ныне, богородичен. Разруши́ла еси́ Е́ввину печaль, Адáма Но́ваго ро́ждьши, И́же прeже Адáмово естество́ создáвшаго; те́мже разруши́ и мои́х прегрешéнии рукописáние, напáстей и скорбе́й, и страсте́й мя́ свободи́.

Катава́сия (поклон). Го́споди поми́луй, трижды, с поклонами.

Отпу́ст. Го́споди Ису́се Хриcте́ Сы́не Бо́жии, моли́тв ра́ди Пречи́cтыя Ти́ Ма́тере, и и́же во святы́х отец на́ших и испове́дник, Су́ждальских страда́лец,  Арка́дия архиепископа Сла́вскаго, Али́мпия епископа Ту́льчинскаго, Ко́нона епископа Новозы́бковскаго, и Гена́дия епископа Пе́рмскаго, поми́луй и спаси на́с, яко Бла́г и человеколю́бец. Ами́нь.